ທ່ານ Obama ສືບຕໍ່ທຳການ ໂຄສະນາຫາສຽງ ທາງລົດບັສ ໃນພາກກາງຂອງປະເທດ
ທ່ານ Obama ມີແຜນການຈະໄປຮ່ວມ ກອງປະຊຸມເສດຖະກິດ ໃນເຂດຊົນນະບົດທີ່ລັດໄອໂອວາ​ ນຶ່ງມື້ຫຼັງຈາກທີ່ໄດ້ກ່າວຊີ້ແຈງ ຕໍ່ປະຊາຊົນ ຢູ່ທີ່ນັ້ນ.
ປະທານາທິບໍດີສະຫະລັດທ່ານ Barack Obama ຍັງສືບຕໍ່ທຳການໂຄສະນາຫາສຽງທາງ ລົດບັດ ໃນພາກກາງຂອງປະເທດ ເພື່ອອະທິບາຍເຖິງນະໂຍບາຍດ້ານເສດຖະກິດຂອງທ່ານ ຂະນະທີ່ທ່ານທຳການຕອບໂຕ້ຕໍ່ການຕຳໜິຕິຕຽນທີ່ວ່າ ທ່ານບໍ່ໄດ້ດຳເນີນການຢ່າງພຽງພໍ ເພື່ອກະຕຸກຊຸກຍູ້ເສດຖະກິດ ແລະແກ້ໄຂບັນຫາຄົນຫວ່າງງານນັ້ນ ທ່ານ Obama ມີແຜນການທີ່ຈະໄປຮ່ວມກອງປະຊຸມເສດຖະກິດໃນເຂດຊົນນະບົດ ໃນວັນ ອັງຄານມື້ນີ້ທີ່ລັດໄອໂອວາ ນຶ່ງມື້ຫຼັງຈາກທີ່ໄດ້ກ່າວຊີ້ແຈງນະໂຍບາຍຂອງທ່ານຕໍ່ປະຊາຊົນ ທີ່ນັ້ນ ແລະທີ່ລັດມິນີໂຊຕາ ທ່ານປະທານາທິບໍດີໄດ້ກ່າວໃນວັນຈັນວານນີ້ວ່າ ທ່ານມີແຜນທີ່ຈະນໍາສະເໜີຕໍ່ລັດຖະສະພາ ແຜນການສົ່ງເສີມເສດຖະກິດຂອງປະເທດທີ່ພວມປະສົບບັນຫານັ້ນ ຫຼັງຈາກທີ່ທາງລັດຖະ ສະພາກັບຄືນມາເຮັດວຽກໃນເດືອນໜ້າ ທ່ານ Obama ໄດ້ຮຽກຮ້ອງໃຫ້ລັດຖະສະພາ ຕໍ່ອາຍຸການຕັດພາສີເງິນເດືອນ ດຳເນີນການແລະຮັບຜ່ານຮ່າງກົດໝາຍການຄ້າ ເພື່ອສ້າງ ວຽກເຮັດງານທຳໃນດ້ານການກໍ່ສ້າງ ລັດໄອໂອວາໄດ້ເປັນຈຸດເພັ່ງເລັງທາງດ້ານການເມືອງໃນໄລຍະຫຼາຍໆມື້ຜ່ານມານີ້ ລຸນຫຼັງ ທີ່ມີການເລືອກຕັ້ງໃນວັນເສົາແລ້ວນີ້ ທີ່ສະແດງໃຫ້ເຫັນວ່າຜູ້ໃດມີຄະແນນສຽງນຳໜ້າໃນ ບັນດາຜູ້ສະມັກເປັນປະທານາທິບໍດີຂອງພັກ Republican ທີ່ຈະເຂົ້າແຂ່ງຂັນໃນການ ເລືອກຕັ້ງປະທານາທິບໍດີ ໃນປີໜ້ານັ້ນ ສະມາຊິກພັກ Republican ກ່າວວ່າ ທ່ານ Obama ແມ່ນບໍ່ໄດ້ດຳເນີນການຫຍັງຫຼາຍ ໃນການຊຸກຍູ້ເສດຖະກິດໃຫ້ດີຂຶ້ນນັ້ນ ແລະຍັງໄດ້ຕຳໜິຕິຕຽນທ່ານ ທີ່ເຮັດໃຫ້ໜີ້ສິນລັດຖະ ບານເພີ່ມຂຶ້ນນັ້ນ